Το **Μουσείο Μπόιμανς - φαν Μπένινγκεν** (Ολλανδικά:**Museum Boijmans Van Beuningen**, προφορά: [myzeːjʏm bɔjmɑns vɑn bøːnɪŋən]) είναι μουσείο τέχνης στο Ρότερνταμ στην Ολλανδία. Βρίσκεται στο *Museumpark* στην περιοχή *Centrum* (κέντρο), κοντά στο *Kunsthal* και το Μουσείο Φυσικής Ιστορίας.

Το μουσείο άνοιξε το 1849. Στεγάζει τις συλλογές του Φρανς Γιάκομπ Όττο Μπόιμανς (1767 - 1847) και Ντάνιελ Ζορζ φαν Μπένινγκεν (Daniël George van Beuningen) (1877 - 1955). Στη συλλογή, που εκτείνεται από τη μεσαιωνική έως τη σύγχρονη τέχνη, περιλαμβάνονται, μεταξύ πολλών άλλων, έργα των Ρέμπραντ, Κλωντ Μονέ, Βίνσεντ βαν Γκογκ και Σαλβαδόρ Νταλί.

Το 2013 το μουσείο δέχτηκε 292.711 επισκέπτες και ήταν το 14ο μουσείο της Ολλανδίας σε επισκεψιμότητα. Η είσοδος στο μουσείο γίνεται καθημερινά πλην Δευτέρας και στοιχίζει 17€ κατ' άτομο (Οκτώβριος 2015).

Ιστορία
-------

Το μουσείο ιδρύθηκε το 1849 υπό το όνομα "Μουσείο Μπόιμανς" από το όνομα του Φρανς Μπόιμανς που δώρησε τη συλλογή του στην πόλη. Μεγάλο μέρος της αρχικής συλλογής, όμως, καταστράφηκε σε πυρκαγιά το 1864.

Η συλλογή του επιχειρηματία φαν Μπένινγκεν προστέθηκε στο μουσείο το 1958, οπότε και αυτό μετονομάστηκε σε "Μουσείο Μπόιμανς - φαν Μπένινγκεν" (*Museum Boymans-van Beuningen*). Η γραφή του ονόματος άλλαξε σε *Museum Boijmans Van Beuningen* το 1996.

Συλλογή
-------

Τα εκθέματα του μουσείου αποτελούνται από πολλές μικρότερες συλλογές, απαρτιζόμενες από έργα τέχνης του Μεσαίωνα, με κάποια έμφαση στη Φλαμανδική τέχνη. Μεγάλο μέρος της συλλογής του μουσείου προήλθε από τις δύο ιδιωτικές συλλογές που προαναφέρθηκαν, αλλά η συλλογή εμπλουτίστηκε και από τις συνεισφορές πολλών άλλων με την πάροδο του χρόνου.

*Εξύμνηση της Θεοτόκου* (περ. 1490–95) του Χέρτχεν τοτ Σιντ Γιανς (Geertgen tot Sint Jans)
Ιερώνυμος Μπος: Ο οδοιπόρος
*Ο "μικρός" Πύργος της Βαβελ*, (περ. 1563), του Πίτερ Μπρίγκελ πρεσβυτέρου
Βασίλι Καντίνσκι, 1911, *Reiter (Lyrishes)*, λάδι σε καμβά, 94 x 130 cm
Μεταξύ των πλέον γνωστών καλλιτεχνών, έργα των οποίων εκτίθενται στο μουσείο, είναι οι Ιερώνυμος Μπος, Πίτερ Μπρίγκελ ο πρεσβύτερος, Ρέμπραντ, Κλωντ Μονέ, Βασίλι Καντίνσκι, Βίνσεντ βαν Γκογκ, Μαουρίτσιο Καττελάν, Πωλ Σεζάν, Ρενέ Μαγκρίτ, Σαλβαδόρ Νταλί, Μαρκ Ρότκο, Έντβαρτ Μουνκ και Βίλεμ ντε Κόονινγκ.

Στα εκθέματα του μουσείου περιλαμβάνεται επίσης μια από τις μεγαλύτερες συλλογές έργων σε χαρτί (χαρακτικά, σχέδια, λιθογραφίες κτλ.) στον κόσμο, με χρονική έκταση από τον Μεσαίωνα ως τη σύγχρονη εποχή.

### Επιλεγμένα έργα

Κύριο λήμμα: Κατάλογος έργων του Μουσείου Μπόιμανς - φαν Μπένινγκεν
* *Η εξύμνηση της Θεοτόκου* (π. 1490–95) του Χέρτχεν τοτ Σιντ Γιανς
* *Ο Οδοιπόρος* (περ. 1500) του Ιερώνυμου Μπος
* *Φωλιά με κουκουβάγιες* (περ. 1510) του Ιερώνυμου Μπος
* *Ο Πύργος της Βαβέλ* (περ. 1563) του Πίτερ Μπρίγκελ του πρεσβυτέρου
* *Ο Τίτους στο γραφείο του* (1655) του Ρέμπραντ
* *Το καλύβι των τελωνειακών και η Βαρενζβίλ* (1882) του Κλωντ Μονέ
* *Πορτρέτο του Αρμάν Ρουλέν* (1888) του Βίνσεντ βαν Γκογκ
* *Στο κατώφλι της Ελευθερίας* (1929) του Ρενέ Μαγκρίτ
* *Να μην αναπαραχθεί* (1937) του Ρενέ Μαγκρίτ
* *Εντυπώσεις από την Αφρική* (1938) του Σαλβαδόρ Νταλί
* *Σίρλεϊ Τεμπλ, το νεότερο και πιο λατρευτό τέρας του κινηματογράφου στην εποχή της* (1939) του Σαλβαδόρ Νταλί
* *Το πρόσωπο του πολέμου* (1940) του Σαλβαδόρ Νταλί

Δραστηριότητες
--------------

Το μορφωτικό τμήμα του μουσείου οργανώνει δραστηριότητες για παιδιά, διαλέξεις, σεμινάρια και περιηγήσεις.

### ARTtube

Το ARTtube Αρχειοθετήθηκε 2015-11-21 στο Wayback Machine. είναι ιστότοπος σχετικά με την τέχνη και το ντιζάιν. Παραγωγοί του είναι το μουσείο Μπόιμανς, το MHKA της Αμβέρσας, το *Gemeentemuseum* της Χάγης, το *Stedelijk Museum* (δημοτικό μουσείο) του Άμστερνταμ, το De Pont, το κεντρικό μουσείο της Ουτρέχτης και το *Centrum Beeldende Kunst* του Ροτερνταμ.

### Τηλεόραση

Σε συνεργασία με την *TV Rijnmond*, το μουσείο Μπόιμανς προβάλει μια τηλεοπτική σειρά τέχνης. Η *Boijmans TV* βασίζεται σε μια ιδέα του Βίλφριντ ντε Γιόνγκ (Wilfried de Jong). Η σειρά δημιουργείται από μια ομάδα ειδικών διαφορετικών κλάδων. Είναι κάτι περισσότερο από ένα περιοδικό τέχνης: Εκτός από τους καλλιτέχνες, εμφανίζονται στη σειρά επισκέπτες του μουσείου, υπάλληλοι του τεχνικού τμήματος και συνοδοί του μουσείου. Κάθε επεισόδιο της σειράς είναι διαθέσιμο στο κανάλι ArtTube αφού παιχτεί κανονικά.

Διοίκηση
--------

Από το 2004 διευθυντής του μουσείου είναι ο Σιάρελ Εξ (Sjarel Ex).

Το 2013 το μουσείο το επισκέφθηκαν 292.711 άτομα.  Κατά το έτος αυτό ήταν το πλέον επισκέψιμο μουσείο στο Ρότερνταμ καθώς και το 14ο πλέον επισκέψιμο μουσείο σε ολόκληρη τη χώρα.

Παραπομπές
----------

1. 1 2  (Ολλανδικά) Museum Boijmans Van Beuningen, Stadsarchief Rotterdam. Retrieved on 5 August 2014.
2. 1 2  Jaarverslag 2013, Museum Boijmans Van Beuningen, 2014. Retrieved on 28 June 2014.
3. ↑  (Ολλανδικά) Henny de Lange, "Het charme-offensief van Sjarel Ex werkt", *Trouw*
4. ↑  (Ολλανδικά) Daan van Lent & Pieter van Os, "Musea doen het goed: aantal bezoekers in 2013 fors gestegen", *NRC Handelsblad*, 2013. Retrieved on 5 August 2014.

Εξωτερικοί σύνδεσμοι
--------------------

* Πολυμέσα σχετικά με το θέμα  Museum Boijmans Van Beuningen στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 158031734
* LCCN: n81056593
* ISNI: 0000 0004 0460 0425
* GND: 1007928-2
* SUDOC: 027647889
* BNF: cb118666063 (data)
* BIBSYS: 90085375
* ULAN: 500308264
* NLA: 35464893
* NDL: 001264376
* NKC: ko2003164902
* ICCU: CFIV084942
* BNE: XX121126
* CiNii: DA05707552
* RKD: 493765

 |

 |